歸來引送王子立歸筠州
作者：蘇軾
朝代：宋

paragraphs: 歸去來兮，世不汝求胡不歸。
洶北望之橫流兮，渺西顧之塵霏。
紛野馬之决驟兮，幸余首之未鞿。
出彭城而南騖兮，眷丘隴而增欷。
亂清淮而俯鑒兮，驚昔容之是非。
念東坡之遺老兮，輕千里而款余扉。
共雪堂之清夜兮，攬明月之餘輝。
曾雞黍之未熟兮，嘆空室之伊威。
我挽袖而莫留兮，僕夫在門歌式微。
歸去來兮，路渺渺其何極。
將稅駕於何許兮，北江之南，南江之北。
于此有人兮，儼峨峨其豐碩。
孰居約而爾肥兮，非糠覈其何食。
久抱一而不試兮，愈溫溫而自克。
吾居世之荒浪兮，視昏昏而聽默默。
非之子莫振吾過兮，久不見恐自賊。
吾欲往而道無由兮，子何畏而不即。
將以彼爲玉人兮，以子爲之璞也。